Vittorio Bersezio/Le miserie 'd monsú Travet/pàgina 51
Sena nona

Moton, Rusca, Barbarot e Travet.

RUSCA Eviva! Eviva! Ciao Barbarot, t'ses giusta vnú a temp. Ven con noiaitri ch'j'andôma a beive 'na bôna bôta.

MOTON Sí, ven. I seu che 'l bôn vin a t'pias.

RUSCA I veui ch'i pio 'na bronssa. A l'han dane la gratificassion a tuti doi... Lolí a va fait balé tut an barache.

MOTON (con impostura) Oh! monssú Travet, elo vera lon ch'j'eu sentí a dí? C'a veulo mandelo an Sicilia...

TRAVET Pur trop! pur trop! A l'è mia mort sanne... c'a sento ben lon ch'i j dio, a l'è mia mort.

MOTON (come sopra) I j pio ben part a so déspiasí.

RUSCA E mi d'co, da bôn c'a m'rincress.

TRAVET J'eu passà pi d'trant'ani ant sta stanssa, ant côl cancel... E adess!...

MOTON E com'elo 'ndait 'n afé parei?

BARBAROT Fa' 'l piasí, tormentlo nen.

TRAVET Coma c'a l'è 'ndait! Na salo quaicosa chiel? A l'è tombame adoss lolí coma un fulmin.

MOTON Oh! a trovrà ancora la manera d'arangié lolí, chiel.

TRAVET Ah! s'i saveissa coma!

MOTON Con la protession d'sor Comendator...

TRAVET I son già racomandamje coma a un corp sant, e a veul nen saveine...

MOTON E ben, c'a manda soa sgnora a parleje.

RUSCA Moton, t'ses gram.

BARBAROT T'ses un gianfotre.

MOTON Barbarot! Rusca! Guardé coma ch'i parli!...

BARBAROT Sí, i t'lo ripeto. T'ses un gianfotre; e a l'è nen parei ch'a s'trata un galantom.

TRAVET (che a le parole d'Moton a l'è stait colpí, e c'a l'ha fait vëde c'a comenssava a capí, a s'drissa nobilment) Monssú Moton, i son un fabioch, un semplicion, ma i son peui nen un imbecil, e i capisso finalment tute soe alusion, tute soe satire cuverte da jer an sà... (Batendse la front) Ah! A l'è d'co lon c'a volía dí 'l Cap session quand c'a l'ha parlame d'protession comprà vërgognosament... Oh! ij baloss!

Leteratura piemontèisa
Vittorio Bersezio
Le miserie 'd monsú Travet